钦定古今图书集成/方舆汇编/职方典/第1275卷 > 永州府学校考 府县志合载
## 钦定古今图书集成/方舆汇编/职方典/第1275卷 > 永州府学校考 府县志合载

本府

永州府学　。唐韦宙因“红蕖亭为夫子庙，后迁愚溪。宋庆历中，诏天下立学，柳拱辰移建郡东山麓，嘉定郡守赵善谧徙下之，刱讲堂于左，上为御书阁。郡守王佐请于朝，乞监书藏之。” 讲堂前列四斋，别立一斋于东，以待宗子。西南为射圃，郡守赵希楙复增广之，教授皮龙荣增刻文籍于阁，庙门有石如双凤，皮龙荣建亭于台下，张栻有记。永嘉木天骏来分教，立先贤祠。开庆间兵火，书籍焚失。景定间，教授吴之道增置总管毛伯帖木儿、教授徐思敬，始置乐器殿，前刱亭台。至正间，殿堂颓圮，同知野先海涯、教授黄雷孙绘塑圣贤像。未几兵荒。丁未，平章阿思兰从教授胡鉴之撤而新之。明初，诏天下皆建学。辛亥，知府刘泰重修礼殿斋舍。戌午，佥宪曹衡辟天梯台故基，创堂屋三间，为教授宅，左右翼以斋舍。壬戌，拨入膳学田粮一千石，复兴春秋丁祀，新置祭器，创米廪祭器库及公厨、宰牲房。成化间，明伦堂火，佥宪张𫐐复建。弘治癸丑，殿堂就圮，知府姚昺重修，次年复修。嘉靖戊午，又重修焉。右为大成殿，左为明伦堂，下为东西庑，为戟门，为泮池而桥焉。东为名宦祠，西为乡贤祠，前为棂星门；堂下为四斋：曰志道、《据德》《依仁》、“游艺。” 前为儒学门。正殿左为教授廨，为仪门，右为训导廨，殿后为启圣祠，为敬一亭，为射圃，为杏坛，后复就圮。万历乙未冬，知府林士标再迁今址。右为大成殿，下为东西庑，前为戟门，为棂星门，为泮池，左为明伦堂，下为斋，前为儒学门，而仪门居左焉。殿东为乡贤名宦祠，为启圣祠，为敬一亭，为土地祠，为训导廨。堂西为教授廨，为太极亭，为“训导廨。” 射圃则在庙后，然皆残缺不整。至

皇清康熙二十五年，知府柯弼重修，极其美富，勒石。

记之

濂溪书院　顺治十四年，知府魏绍芳鼎建。社学　在濂溪书院左，顺治十四年，魏绍芳建。义学　，在濂溪书院右，亦魏绍芳建。

府义学　在分守道司前，即永州卫经历司旧署。康熙二十五年，郡守柯弼改建。

学田　：宝香寺田，二十五亩。

祖江桥田七亩

高凌塘田七亩

接履桥大业塘田三十五亩。

祁阳县“白水司车田” 三十亩。

范家铺磨刀桥山背田三十亩。

龙庆里过路塘毛冲田十五亩。

接履桥大叶塘田，十七亩。

黄阳堡田七十亩

宁远县毛家洞白表树脚沙洲田三十亩，原系“江边水洗沉洲。”

隆庆里雷家町田十五亩。

金刚渡田十五亩

林塘田五亩

《竹皮町》“雷家门前田四亩。”

竹皮町斗岭脚、水埠头田六亩。

陈公冲萧家门前，栗山、下山背田，二十四亩。宝香寺田，又四十八亩。

平头町田四十一亩

石山脚田六亩

青山观田六十亩五分六釐八毫。

零陵县学　在城东南。宋嘉定初，在黄叶渡、愚溪桥，后移置城东。其地尝产玉芝。元至正庚子毁于兵。洪武三年，知县马裕改创城南。弘治庚戌，避水徙之城北。嘉靖乙巳，巡抚姜侑溪相度城东百户康庄宅，易置创建，前为左、右东西庑，又前为戟门，下为泮池，为棂星门。庙左为明伦堂，下为二斋，曰兴贤，曰育才，为仪门，门外有青云桥，又前为儒学门，殿右为名宦祠，为乡贤祠，殿后为启圣祠，为敬一堂，左为教谕廨，右为训导廨。明末毁于兵。

皇清顺治十四年丁酉，知县刘方至重建。康熙己酉

冬重修

宗濂书院　旧在高山寺右。嘉靖壬戌，知府黄翰等同建。万历丁巳，知府林士标重修。崇祯己卯，分守曾缨、推官万元吉复修。

皇清顺治十四年丁酉，知府魏绍芳鼎建“濂溪书院。”

于镇永楼之下前为督学校士之所，置社学于大门左，置义学于大门右，有记。

东丘书院　在太平寺内。汉相蒋琬之宅，旧名“龙兴寺” ，故立“东丘书院” 以祀琬，今废。

社学　有六，一在预备仓右，一在分司后，一在谯楼前左，一在北关外，一在里长局内，一在太平寺。明隆庆四年，知府史朝富建。

学田　上里九甲，大岭脚下早田十亩五分，屋山头，麦地长头坵早、晚田三十六亩。

杨林冲西塘、夏公公塘、瓦厂塘、颜口冲、曹头岭、菉头岭等处，共田一百五十一亩。

牛头湾又塘下共田二十九亩。

“寨子脚车田” 五十亩。

金刚渡山田十二亩

梁村早田六亩

郭塘早田八亩

腊源口早晚田十亩

杨江早田九亩

白沙江晚田一亩

进贤乡教场坪早田五亩。

“湘口河边地一条　” 以上学田通共一十四处，共田三百二十九亩五分。又地一亩，共折学租银三十五两七钱三分。每年赈济贫生支用外，州县

祁阳县学　宋建于县治东五里，即今小东江。元徙近城东一里许，寻毁。明洪武三年，始创大成殿、堂庑及斋号、“射圃。” 主簿王孝廉建，岁久倾圮。正统十年，知县王公敬重修，又圮。弘治五年，同知徐琏、通判汪浩等移建于旧基之北。成化八年，佥事秦和、萧祯重修。

皇清顺治十四年，守宪黄中通念“祁士科名不盛”，因

改建于县署之左，知县孙斌力成之。康熙十三年，吴逆盘踞，学宫毁废。庚申，县令王霭捐资修葺。改明伦堂于大成殿左，建儒学门于堂前，置启圣祠于堂旧址，竖“敬一” 、“尊经” 等亭于堂后。堂左为蒙养、明道二斋，堂右为“明德” 、修德二斋。名宦祠建于戟门左。乡贤祠建于戟门右。东则有青云桥，西有蟾步桥。射圃在启圣祠右。库廪厨、宰牲房，一一备具。教谕宅在棂星门外。训导宅，在教谕宅右。自修葺之后，人文蔚起，科名亦较盛于前矣。

三吾书院　在漫郎宅之左。元至元中，廉访使姚绂与零陵尉曾圭谋作祠宇。前为三门，周以崇垣，下临浯水，规制宏伟。又割私田三百亩，以供学者之费。

梅庄书院　自王公华状元及第后，邑人咸以“书院” 称之。

文昌书院　在县东，缘江三里。万历戊子年，邑进士邓球募塔成，并建此院。院右为景贤祠，祀濂溪、明道、伊川三先生，前代寓贤与乡先达名流。《郡旧志》误以学前文昌祠为书院，非也。今正之。提督学政管大勋有记。

社学　在县治东，今废。

义学　康熙六年，知县伊起莘捐造义学于旧学明伦堂后。后吴逆焚毁。庚申冬，知县王霭捐赀复建。

学田　明洪武十五年壬戌，拨赐“赡学田。知县王敬、王原觐、吴谦以次拓修殿宇。”

一、宋家町福塘等处，早田大小一百零九坵，晚田大小四十一坵，鱼塘大小九口，早晚共计田塘七十六亩。上自新塘岭脊起、至宋家门首井坵止，东至墙外，南至新塘右边、下石塘右边屋，西至岭脊分水，北至禁山岭脊分水，直至石头塘为界。

一、五里牌枫木塘田塘一十二亩，上抵汪家田，下抵陶家田，左抵熊、黄二家田，右抵业主田。一、后町等处田塘四十亩，东至湖家田，南至许家田，西北至费家田。

一、黄土铺、堡子町、洪桥三处，共田塘二十亩。以上四处，共田一百四十八亩，该租谷一百四十八石。旧管粮米二石八斗六升，在于上和平乡四甲刘志亮户内。

一、牛栏舂民王桦邓愿输荒熟田塘三十二亩，该纳租榖三十二石，粮米四斗五升九合。在于上归阳乡八甲王元富户。康熙元年十二月，奉督学道李批允入册。

二项共田塘一百八十亩，共租谷一百八十石，共粮米三石三斗一升九合。康熙七年九月十三日造册报明。

儒学铺地二十六间　，在泮池边，赁人住本学收租公用。

东安县儒学　：明伦堂三间，耳房二间，大门三间。二门一间在南门外折东二百馀步。宋时始建。元至正间毁于峒寇。明洪武三年，知县吉岳建，初拨学田，置祭器。景泰改元，知县卞同奏迁入城。正德癸酉，教谕余珵因累科乏才，复建城外，然仅成一堂及大成殿。明年，教谕杨鏊复募建东西庑及戟门。本府同知冯济捐俸助建棂星门及儒学门。知县李信、周缭以垣、教谕程奎光刻文文山所书“忠孝廉节” 四大字石碑于堂之左右。

射圃　在城外学后，直二十丈，横九丈四尺。东南至田及水圳，西至唐家墙，北至学塘。

凤山社学　　、龙合社学　　、灵泉社学、石期社学　以上四学，俱系明时知县陈祥麟建，今废。

周家铺社学　知县朱应辰建，久废。

崇正社学　在寿昌观侧。

学田　：金凤寺田，大小六十三坵，计二十亩。嘉靖间，知县蒋录查拨送学，后为佃人侵没，教谕黄锺查复。每年折纳租银四两六钱三分四釐。

皇清逐年奉文赈济贫生。又田十一亩土名“石背明。”

万历四年，教谕程奎光节缩学租及公堂买生员周杲田。后因年久失没，教谕吴虞廷、训导余燕贻查复邓景文佃种，每年纳租银一两零五分，以为诸生月课之资。

学塘　二口在城外学后。

道州学　在州西郭外营川门西。唐刺史薛伯高迁建，柳子厚为之记。规制备于宋元。至正间，判官吴芾复新之。明洪武初，佥事曹衡于状元山之麓建状元楼，下为会馔堂，又置祭器、仓库。后学舍火，有司修葺，岁久复颓。正统间，知州盛祥重修。成化间，佥事张𫐐再修明伦堂，萧桢改建尊经阁，知州方璟改棂星门，黄𤩰建儒学门，佥事冯镐建“希贤阁” 号房。嘉靖间，复撤而新之，学正曹宏督其事。乙卯，钱兑又大修，瞿景淳“记。” 万历间，知州韩子祁鼎建聚奎堂、东壁楼、博文斋、约礼斋、志学斋、社学吕继梗重修之。崇祯末年，焚于兵，一切皆废，无有存者。

皇清顺治八年，本府同知冯洪英因旧址建。

先师庙训导程之龙督其成。时地方初定，材木匠

斲俱艰，庳隘弗称，仅蔽风雨而已。十三年知州高攀龙复因旧址建东西两庑为戟门，缩其左为“名宦祠” ，右为“乡贤祠” ，刻

先圣、先贤木主并四配十哲，各载以龛，规模初备。

释奠舍菜，始有其所。十八年，知州王希圣始因旧址建明伦堂，重修“启圣祠” ，改“儒学门” 先门西南向。自是改为东南班，于庙而稍逊焉。训导王世俊等各输俸助之。康熙三年，仍旧制于棂星门外建崇正坊，西建育英坊，中建“泮宫坊。” 其

先师庙、三楹向南、自南为两庑。庑各五楹、再南、为

戟门：门左为名宦祠、右为乡贤祠。再南为棂星门，而濂水绕其外，为泮水。由学门入，为明伦堂三楹；堂西北为启圣祠；堂后为学正宅。康熙五年，署学正举人余增逵建。宅旧为敬一亭基，明世宗刻《敬一箴》，并视、听、言、动、心为六箴刻石。今在宅内。

濂溪书院　在州学西，奉元公先生也。宋景定间，守臣杨允恭援九江书院例，请额于朝，赐御书“道州濂溪书院” 《允恭谢表》，在《濂溪世家井》。《石刻》俱在。元至正间，判官吴肯山、蒋通等修葺。明弘治、正德间，知州方琼、知府曹来旬相继修葺。嘉靖壬寅，御史姚虞檄通判金椿重建，知州王会嗣修之。其制：正祠三楹，前为礼厅三楹。又前为御碑亭，即所赐书院额。亭之前有石刻，阳为元公像，阴为《爱莲说》。又前为仪门，门外为棂星门，旧用木，正德间易以石。门外二坊，左光风，右霁月。其奉祠宗子居于书院之右，扁其门曰“文献世家。” 前为仰濂楼，后为太极亭、爱莲亭。后又特建一亭于礼厅之左，以憩宾客，为味道亭。嘉靖间，宗子周绣麟于棂星门内建楼，藏《濂溪志》书刻板。今一切皆废，仅存祠堂礼厅而已。义学　，康熙五年，周召南立知州张大成于州治之东，择地鼎建。堂宇斋舍，极其弘敞，每月亲督诸生考课，士风丕变，文学振起。

宁远县学　创自唐，在汉冷道旧县治东五十里。宋乾德间，改县宁远，迁于今所，建学于西南。

巽水环绕其前。明洪武二年，知县朱庆复鼎建于旧址，赐“赡学田” 粮六百石。永乐戊戌，毁于火。洪熙初，知县刘童重建。成化十一年，知县唐惟善撤而新之。弘治六年，梁元振重修棂星门。嘉靖十五年，徙于郭之东。清流环合，如泮宫形。与邑士合谋迁学，殿堂、斋庑、厨库、门戟、衙号，皆合其制度。至二十六年，知县刘孔愚因士类反异，仍复迁于城内旧址。罗洪先作《复学记》。中为大成殿，前为东、西应，为戟门。左为名宦祠，右为乡贤祠，前为棂星门。门外为泮池，左为登圣坊，右为步贤坊。殿左为明伦堂，为两斋，曰进德、修业，为仪门，为儒学门。门外三坊：曰青云，曰丹桂，曰成德。殿。后为启圣祠，为尊经阁，为敬一亭。堂后为学仓，右为教谕廨，左为训导廨。棂星门旧以木楯，隆庆六年易以石，后万历十三年，副使孙珮重建。崇祯末，毁于《兵燹》，而学宫遂鞠为茂草矣。至

皇清康熙七年，遣宗人府高珩祭“《九疑》、舜陵”，经其地。

捐银二十四两，发县议建。十八年知县徐经董理未竣，卸事。于二十年知县沈仁敷捐赀，协同教谕吴大本、训导陈铎重建。

濂溪书院　宋县令黄大明建，今失其处。会濂书院　，万历二年，靖守蔡光来管县事，乃谋诸教谕唐之儒，鼎建于学基。

崇正书院　在西门，万历四年建。

申义书院　在北门外

志道书院　在南林寺后。嘉靖三十八年，知县白世征重修。为唐李郃、宋乐雷发祠。

射圃　旧有射圃，因迁学价卖，自后遂以“习射” 为虚文矣，今止存其名。

社学　旧在县治西，今废。

学田　在黄岭脚。中则田七亩，大小共十坵。学铺　有二处：一在迎薰门外望仙桥下，计地十间。一在文昌门外雨亭桥下，计地十八间。每年收租银一十二两。

永明县学　在县治西。洪武三年，县丞彭德谦建，规模狭隘。七年，知县梅叔度重建“大成殿、两庑、棂星门、戟门、泮池，周围砖墙百堵。丁卯落成。成化九年，佥事萧祯增修。弘治四年重修。嘉靖十年，知县杨秀辅又修。嘉靖十九年知县杨时举，三十九年知县何朝珮，皆相继增修。” 万历四十三年，知县季忠重建。明季兵毁。

皇清顺治十年，知县尹《足法》、教谕张鹏率诸生唐钦、

明陈学恭等捐助重建庙殿、两庑、棂星门、戟门、启圣、名宦、乡贤祠，不半载而焕然重新焉。至明伦堂，则仍季令所建之旧，因而重葺之，然近亦大加丹艧矣。江华县学　《旧志》：“唐神龙元年创在县东。宋崇宁元年迁于县北。建炎三年复移县治之东。绍定元年丁亥，县令许洞重修。元末废圮。洪武三年，知县杨守礼仍创” 旧基，中建大成殿，东西列以两庑戟门，门外为棂星门，殿后为明伦堂，东西二斋，曰“崇德” ，曰“广业。” 洪武十五年，拨赐学粮六百石。永乐十四年，知县姚林重修，置祭器。正统间，知县胡琏复加修葺。天顺迁县建学于县治之前，率皆草刱。成化六年，巡抚吴澄命分巡佥事张计画更新，知县唐惟善继成之。庙学始备，岁久复圮。嘉靖四十四年，知县陶銮将积馀粮银四百两，申请修理，俱全。隆庆二年，知县蔡光又重新之。万历年间，知县俞颐吉、李英材等先后复加修葺。崇祯五年，知县彭弼薇移于县治之西，建立大成殿，东庑、西庑、戟门、棂星门、泮池、泮宫、名宦祠、乡贤祠、敬一亭、文昌阁、明伦堂、崇德斋、广业斋、大门、仪门、教谕宅、训导宅、启圣祠、学仓、土地堂、碑牌、钟鼓，一一完备。

射圃　：在县治东，横十一丈，直二十一丈，东至仓前，西至县衙，南至养济院，北至城壕。

新田县学　：初，张恂择于东门内肇建大成殿一座，上起层楼，启圣祠、明伦堂及儒学衙舍各三楹。明末及

皇清初尽为贼毁，止馀大成殿一座。至顺治戊戌，县

令沈维垣率诸生定议，于旧基之下，迁今地而建焉。制悉如旧。

射圃　在南郊利涉桥外。知县锺运泰捐俸建置，颜其额曰“观德。” 。